EN VIRKELIG DEJLIG JULEGAVE VAR ADVOKAT KNUD FOLDSCHACKS BOG   ”MED
GOD RET ”. (Forlaget 28B).
 Den blev ”slugt” på et par dage, hvor coronaen forhindrede mig i at
være sammen med familie og venner. Bogen er både yderst relevant og
spændende fra første til sidste side. Foldschack har gennem de
seneste år ført en del opsigtsvækkende retssager. Sager som har haft
vidtgående konsekvenser såvel for de direkte involverede og for samfundet som helhed.

Forfatteren har evnen til at gøre sit stof levende og
fængslende, så læseren har en oplevelse af at være til stede i retslokalet
og være medengageret deltager i de 9 sager, han har taget udgangspunkt i.
Knud Foldschacks arbejde som advokat handler ofte om den
lille og klemte person over for det danske retssystem.
Som læser får man et indblik i nogle af de personers liv, som
Foldschack advokerer for. Han anfører selv, at det er personer
eller sager, som han har følt sympati for.

For Foldschack er retfærdigheden et juridisk begreb man ikke kan
gradbøje.
Han har i sit arbejde  hele tiden øje for klientens situation
over for det system, som er den anklagede overlegen, og ofte udstiller
ham/hende  på en måde så dommere, domsmænd og andre i systemet bliver de
”troværdige”, mens den anklagede på forhånd udstilles som den
”utroværdige”. Foldschacks´s bog er i det hele taget et opgør med det
danske retsvæsen, hvor han anfører, at bløde menneskelige løsninger
ofte ville være at foretrække frem for retsvæsenets kontante og kolde
juridiske løsninger.  Han vinder således  en sag, fordi en forvirret
kassedame og en butiksdetektiv begge udpeger ham som tyven i en sag
fra Roskilde, hvor unge studerende lavede en happening, hvor de
maskerede tog varer fra hylderne i et supermarked.
Eksemplet viser med al tydelighed også, at Foldschack forstår at lade
humor indgå  som et element, der også er med til at gøre handlingen
læsevenlig og kildrende spændende.
For os i Bedsteforældre for Asyl er bogens sidste afsnit om de danske
børn i de syriske fangelejre det absolut mest interessante. Foldschacks´s
besøg i de syriske fangelejre sammen med medstifteren af foreningen
Repatriate the Children, Natascha Ree Mikkelsen, fortæller os om
varme og medlevende mennesker, der uden at skele til salæret kæmper
for retfærdighed for de små og helt uskyldige danske børn og deres
mødre. At kampen har båret frugt, ses ved, at 14 danske børn og deres 3 mødre i
oktober måned 2021 omsider kunne sætte fødderne på dansk jord.
Foldschack og RTC formåede dog ikke at forhindre, at børnene blev
adskilt fra deres mødre ved hjemkomsten til Danmark; men fra kontoret
i Skindergade i Kbh arbejdes der dagligt hårdt på at forbedre
forholdene for de tidligere fanger.

Til sidst i bogen kommer Foldschack ind på, at der endnu er 5 danske børn tilbage i de forfærdelige syriske fangelejre. De er der sammen  med deres 3 mødre, som den danske regering
administrativt har frataget deres danske statsborgerskab.
De er glemt af alle – men ikke af Knud Foldschack og RTC, som inden
udgangen af januar måned 2022 vil have Østre Landsrets ord for, om
også disse 5 børn og deres mødre kan vende hjem til Danmark.

Foldschack´s bog og hans medmenneskelige og dybt engagerede kamp for
børnene og deres mødre lader håbet gro!
Læs bogen og lad den indgå i vor fælles kamp for retfærdighed også
over for de sidste danske børn i Syrien, som så uretfærdigt sidder
tilbage i Al – Roy lejren taget som gidsler i et kynisk spil, der
handler om politikeres forsøg på at redde ansigt.

Johannes Pedersen